Mai mulţi reprezentanţi din structurile de conducere ai MI au vizitat vineri dimineaţă, în jurul orei 9.30, sediul Kanal D, unde au stat de vorbă cu cei din patronat despre posibilitatea delegării, pentru o perioadă limitată de timp, a ştiristului în curtea Ministerului. „Va fi imaginea Poliţiei Române şi se va ocupa îndeaproape de relaţia cu mass-media. Faptul că a trăit o bună perioadă de timp printre poliţişti, pe vremea când realiza emisiunea „112 – Poliţia în acţiune”, dar şi faptul că mare parte din activitatea lui în presă a fost dedicată prezentării unei imagini cât mai conforme cu realitatea a oamenilor legii au cântărit greu în balanţă pentru oamenii din fruntea MI atunci când au luat decizia de a-l coopta în echipă”, au mărturisit sursele noastre. Contactat telefonic, Christian nu a confirmat, dar nici infirmat vestea. S-a mulţumit doar să spună că, „o astfel de solicitare venită din partea Ministerului de Interne nu poate decât să mă onoreze”, a declarat celebrul realizator TV.